2. ΣΗΜΑΝΤΙΚΟΤΕΡΑ ΓΕΓΟΝΟΤΑ ΤΟΥ ΕΤΟΥΣ

Στο ετήσιο πρόγραμμα εργασίας του 2019 καλύφθηκαν εν γένει οι τέσσερις ειδικοί στόχοι του προγράμματος για την υγεία.

Στο πλαίσιο του στόχου 1 (Προαγωγή της υγείας, πρόληψη των νόσων και προώθηση υποστηρικτικών πλαισίων για υγιείς τρόπους ζωής), δρομολογήθηκαν διάφορες μελέτες για την υποστήριξη της νομοθεσίας της ΕΕ για τα προϊόντα καπνού, σχετικά με την αξιολόγηση των χαρακτηριστικών αρωμάτων/γεύσεων, και για την υποστήριξη της Επιτροπής στην εφαρμογή της οδηγίας 2014/40/ΕΕ για τα προϊόντα καπνού. Χρηματοδοτήθηκαν επίσης μελέτες για το αλκοόλ με σκοπό να βοηθηθούν τα κράτη μέλη να μειώσουν τις βλάβες που προκαλούνται από το οινόπνευμα και για την καταγραφή των φορολογικών μέτρων και των πολιτικών τιμολόγησης που εφαρμόζουν στα τρόφιμα, τα μη αλκοολούχα ποτά και τα αλκοολούχα ποτά.

Στο πλαίσιο του στόχου 2 (Προστασία των πολιτών της Ένωσης από σοβαρές διασυνοριακές απειλές κατά της υγείας), δρομολογήθηκε μελέτη για να εξεταστεί η σκοπιμότητα της ανάπτυξης κοινής κάρτας εμβολιασμού για τους πολίτες της ΕΕ.

Ο στόχος της μελέτης είναι διττός:

·πρώτον, η διεξαγωγή λεπτομερούς καταγραφής με σκοπό την εξέταση και τη σύγκριση της μορφής των υφιστάμενων καρτών εμβολιασμού για τον εντοπισμό χαρακτηριστικών που θα μπορούσαν να συμπεριληφθούν στην κάρτα εμβολιασμού των πολιτών της ΕΕ·

·δεύτερον, η ανάπτυξη, δοκιμή και αξιολόγηση τριών διαφορετικών υποδειγμάτων για την κάρτα εμβολιασμού των πολιτών της ΕΕ, λαμβανομένης υπόψη της διαλειτουργικότητας. Τα υποδείγματα θα πρέπει να είναι τόσο σε ηλεκτρονική όσο και σε υλική μορφή.

Η μελλοντική κάρτα εμβολιασμού των πολιτών της ΕΕ θα αποτελέσει, καταρχάς, εργαλείο ενδυνάμωσης και αυτονόμησης, που θα βοηθά τους πολίτες να λαμβάνουν τα εμβόλιά τους και τα εμβόλια των παιδιών τους την κατάλληλη στιγμή, ιδίως κατά τις μετακινήσεις τους μεταξύ κρατών μελών της ΕΕ. Προτείνεται να δοκιμαστούν τα υποδείγματα και στις δύο τους μορφές σε τουλάχιστον 10 κράτη μέλη σε εθελοντική βάση.

Στο πλαίσιο του στόχου 3 (Συμβολή σε καινοτόμα, αποδοτικά και βιώσιμα συστήματα υγείας), δρομολογήθηκαν διάφορες δράσεις για τη στήριξη καινοτόμων, αποδοτικών και βιώσιμων συστημάτων υγείας, ενώ χρηματοδοτήθηκε και σειρά δραστηριοτήτων για τη διεξαγωγή εκστρατειών που υποστηρίζουν την εφαρμογή των νέων κανονισμών για τα ιατροτεχνολογικά προϊόντα [(ΕΕ) 2017/745] και για τα in vitro ιατροτεχνολογικά προϊόντα [(ΕΕ) 2017/746]. Οι εκστρατείες αυτές απευθύνονται σε παράγοντες της αγοράς, επαγγελματίες της υγείας, μονάδες υγείας και πολίτες ως ασθενείς. Γενικός σκοπός τους είναι η ενημέρωση και η ευαισθητοποίηση των ενδιαφερόμενων μερών σχετικά με τον κανονισμό για τα ιατροτεχνολογικά προϊόντα και τον κανονισμό για τα in vitro διαγνωστικά ιατροτεχνολογικά προϊόντα και τις απαιτήσεις τους, πριν από την έναρξη ισχύος τους τον Μάιο του 2021 και 2022 αντίστοιχα, ώστε να αποφευχθεί η διατάραξη των αγορών ιατροτεχνολογικών προϊόντων και in vitro διαγνωστικών ιατροτεχνολογικών προϊόντων.

Στο πλαίσιο του στόχου 4 (Διευκόλυνση της πρόσβασης των πολιτών της Ένωσης σε καλύτερη και ασφαλέστερη υγειονομική περίθαλψη), προκηρύχθηκε πρόσκληση υποβολής προτάσεων για τη στήριξη της ανάπτυξης μητρώων σπάνιων νόσων για τα ΕΔΑ. Οι προγραμματισμένες δραστηριότητες αφορούν τη δημιουργία και ανάπτυξη μητρώων ασθενών με σπάνιες νόσους για τα ΕΔΑ και την περαιτέρω ανάπτυξη και τον ποιοτικό έλεγχο των υφιστάμενων μητρώων.

Οι κύριοι στόχοι είναι οι εξής:

·να καταστεί δυνατή η δημιουργία, η αναβάθμιση, η σύνδεση και η εξασφάλιση της διαλειτουργικότητας μητρώων που καλύπτουν τις νόσους και τις παθήσεις που καλύπτει κάθε ΕΔΑ. Αυτό θα συμβάλει στη σύνδεση και την προβολή των ομάδων ασθενών σε ευρωπαϊκό επίπεδο, ώστε να παρακολουθείται η φυσική πορεία των νόσων με επαρκή στοιχεία για τους ασθενείς· επιπλέον, όλα τα επιμέρους μητρώα των ΕΔΑ θα καταχωρίζονται στην πλατφόρμα της ΕΕ για τις σπάνιες νόσους·

·να αναπτυχθεί μια ολοκληρωμένη προσέγγιση για τα μητρώα σπάνιων νόσων η οποία θα καλύπτει όλα τα ΕΔΑ, σύμφωνα με τα πρότυπα και τα εργαλεία που παρέχει η πλατφόρμα της ΕΕ για τις σπάνιες νόσους.

Επιπλέον, ανατέθηκε σύμβαση για την παροχή υπηρεσιών και τεχνικής βοήθειας στην Επιτροπή για ένα ολοκληρωμένο σύστημα αξιολόγησης, παρακολούθησης, αποτίμησης και βελτίωσης της ποιότητας (AMEQUIS) για τα ΕΔΑ. Συγκεκριμένα, στο πλαίσιο της εν λόγω σύμβασης:

·θα εξεταστούν όλα τα υφιστάμενα εργαλεία και δείκτες για την αξιολόγηση, παρακολούθηση και αποτίμηση των ΕΔΑ·

·θα αναλυθούν τα διδάγματα που αντλήθηκαν από τη χρήση υφιστάμενων εργαλείων και μεθόδων, και, παράλληλα, θα μελετηθούν σύγχρονα εργαλεία και μεθοδολογίες που αναπτύχθηκαν και δοκιμάστηκαν από άλλους οργανισμούς σε εθνικό ή διεθνές επίπεδο, στο ίδιο ή σε παρόμοιο πλαίσιο.

Η δράση αυτή βοηθά την Επιτροπή να εκπληρώσει τις υποχρεώσεις της που απορρέουν από την οδηγία 2011/24/ΕΕ για τα δικαιώματα των ασθενών στο πλαίσιο της διασυνοριακής υγειονομικής περίθαλψης και από την εκτελεστική απόφαση και την κατ’ εξουσιοδότηση απόφαση που εξέδωσε η Επιτροπή το 2014 σχετικά με τη δημιουργία και την αξιολόγηση των ΕΔΑ.

Τέλος, ο Chafea ανέθεσε σύμβαση για τον σχεδιασμό, τον προγραμματισμό και τη διαχείριση της εφαρμογής προγράμματος για τη διευκόλυνση της ανταλλαγής επισκεπτών επαγγελματιών μεταξύ κλινικών κέντρων στα ΕΔΑ για σπάνιες ή χαμηλού επιπολασμού και πολύπλοκες νόσους. Στόχος των επισκέψεων/ανταλλαγών είναι η ανταλλαγή εμπειρογνωσίας, εμπειριών και πολύ εξειδικευμένων γνώσεων εντός του πεδίου εφαρμογής και του πλαισίου των 24 ΕΔΑ. Το πρόγραμμα αυτό θα συμβάλει στην αύξηση του συνολικού επιπέδου πολύ εξειδικευμένων γνώσεων, θα εμβαθύνει και θα διευκολύνει τη συνεργασία μεταξύ νοσοκομείων και θα ενισχύσει τις επαγγελματικές σχέσεις εντός και μεταξύ των διαφόρων δικτύων. Επιπλέον, οι επισκέψεις/ανταλλαγές θα βοηθήσουν να τεθούν οι βάσεις για τη δημιουργία και την ανάπτυξη προγραμμάτων κατάρτισης υψηλής εξειδίκευσης.